Rezumatul avizului Autorității Europene pentru Protecția Datelor cu privire la propunerea de regulament în ceea ce privește transformarea Rețelei de informații contabile agricole în Rețeaua de date privind durabilitate agricolă

(2022/C 440/06)

(Textul integral al avizului poate fi consultat în limbile engleză, franceză și germană pe site-ul AEPD https://edps.europa.eu)

La 22 iunie 2022, Comisia Europeană a emis o propunere de regulament al Parlamentului European și al Consiliului de modificare a Regulamentului (CE) nr. 1217/2009 al Consiliului în ceea ce privește transformarea Rețelei de informații contabile agricole în Rețeaua de date privind durabilitate agricolă (1).

Propunerea urmărește să reglementeze prelucrarea datelor cu caracter personal în contextul colectării de date economice, de mediu și sociale la nivel de fermă, precum și gestionarea și utilizarea în continuare a acestor date în rețeaua de date privind durabilitatea agricolă („FSDN”). În acest sens, AEPD salută trimiterile explicite la necesitatea de a respecta atât RGPD (2), cât și RPDUE (3). De asemenea, AEPD salută faptul că propunerea conține trimiteri la RGPD și RPDUE atunci când furnizează definiții ale termenilor relevanți, de exemplu, „date cu caracter personal” și „prelucrare”. Cu toate acestea, în interesul securității juridice, AEPD recomandă ferm revizuirea definițiilor propuse, pentru a se asigura că RGPD și RPDUE sunt menționate în mod sistematic și consecvent și pentru a evita introducerea unor definiții de concepte care sunt deja acoperite de aceste instrumente.

AEPD ia act cu satisfacție de faptul că, în cazul în care datele individuale vor fi partajate de Comisie sau de agențiile de legătură, datele fermierilor și toate celelalte detalii individuale obținute în temeiul propunerii ar fi anonimizate sau pseudonimizate. Anonimizarea și pseudonimizarea sunt tehnici importante de atenuare a riscurilor în materie de protecție a datelor. Acestea fiind spuse, AEPD consideră că este important să se mențină o distincție clară între aceste concepte, deoarece datele pseudonimizate pot fi totuși legate de o persoană identificabilă și, prin urmare, sunt considerate date cu caracter personal.

În ceea ce privește publicarea datelor FSDN, AEPD reamintește că cerințele de publicare a datelor cu caracter personal ar trebui, pe lângă faptul că sunt prevăzute de lege, să îndeplinească și celelalte obligații care decurg din articolul 52 alineatul (1) din Cartă și din articolul 6 alineatul (3) din RGPD. AEPD consideră că, în forma sa actuală, propunerea nu oferă un motiv specific de interes public care să justifice publicarea datelor cu caracter personal într-o formă identificabilă, chiar dacă datele ar fi pseudonimizate înainte de publicare. Prin urmare, AEPD recomandă să se precizeze că numai datele FSDN anonimizate în mod corespunzător pot fi făcute publice.

AEPD consideră că anumite specificații privind prelucrarea datelor cu caracter personal trebuie abordate în propunere, nu prin acte delegate. În special, AEPD consideră că propunerea trebuie să specifice direct categoriile de date cu caracter personal, precum și scopurile specifice în care pot fi prelucrate. În plus, AEPD recomandă specificarea (criteriilor de stabilire a) perioadei de păstrare pentru categoriile relevante de date cu caracter personal și clarificarea rolurilor actorilor implicați. În fine, în măsura în care propunerea vizează instituirea unui sistem informatic în scopul conectării bazelor de date, AEPD recomandă includerea în propunere a unei descrieri extrem de detaliate a instrumentului informatic, inclusiv a rolurilor și responsabilităților în materie de protecție a datelor și a garanțiilor aplicabile relevante.

1. INTRODUCERE

1. La 22 iunie 2022, Comisia Europeană a emis o propunere de regulament al Parlamentului European și al Consiliului de modificare a Regulamentului (CE) nr. 1217/2009 al Consiliului în ceea ce privește transformarea Rețelei de informații contabile agricole în Rețeaua de date privind durabilitatea agricolă (denumită în continuare „propunerea”).

2. Principalul obiectiv al propunerii este de a modifica Regulamentul (CE) nr. 1217/2009 al Consiliului ( 4 ) pentru a transforma Rețeaua de informații contabile agricole („RICA”) în Rețeaua de date privind durabilitatea agricolă („FSDN”), în vederea colectării de date privind durabilitatea la nivel de fermă. Transformarea va contribui, de asemenea, la îmbunătățirea serviciilor de consiliere pentru fermieri și la evaluarea comparativă a performanțelor fermelor.

3. În prezent, se colectează în principal date necesare pentru evaluarea aspectelor economice ale exploatațiilor agricole, deși este necesar să se evalueze durabilitatea generală a exploatației, ținând seama de datele de mediu referitoare la sol, aer, apă și biodiversitate, precum și date cu privire la dimensiunea socială a agriculturii. Transformarea în FSDN ar permite evaluarea comparativă a performanței fermelor în raport cu media regională, națională și sectorială. În ceea ce privește datele contabile, sursa de bază pentru orice evaluare a veniturilor exploatațiilor agricole sau pentru studierea activității lor economice sunt conturile exploatațiilor agricole. Informațiile colectate pot fi utilizate și pentru a oferi fermierilor servicii de consiliere și feedback personalizat, cu scopul de a îmbunătăți durabilitatea exploatațiilor agricole ( 5 )

4. De asemenea, propunerea ar modifica și modul de colectare a datelor, asigurând, printre altele, interoperabilitatea cu alte sisteme care conțin date despre exploatațiile agricole, făcând posibilă combinarea datelor colectate inițial în scopuri diferite. În acest scop, s-ar introduce un identificator unic al fermei. În plus, propunerea prevede și publicarea datelor FSDN.

5. Prezentul aviz al AEPD este emis ca răspuns la consultarea Comisiei Europene din 22 iunie 2022, în temeiul articolului 42 alineatul (1) din RPDUE. În acest sens, AEPD invită colegiuitorii să includă o trimitere explicită la această consultare într-unul din considerentele propunerii.

4. CONCLUZII

32. Având în vedere cele de mai sus, AEPD recomandă: a) revizuirea definițiilor propuse, pentru a se asigura că RGPD și RPDUE sunt menționate în mod sistematic și consecvent și pentru a evita introducerea unor definiții de concepte care sunt deja acoperite de aceste instrumente; b) modificarea articolul 16 alineatul (2) și a considerentului 8 din propunere pentru a elimina sugestiile conform cărora pseudonimizarea ar evita posibilitatea de identificare; c) precizarea, la articolul 16 din propunere, a faptului că numai datele FSDN anonimizate în mod corespunzător pot fi făcute publice; d) specificarea categoriilor de date cu caracter personal, astfel încât să se asigure că prelucrarea datelor cu caracter personal se limitează la ceea ce este direct relevant și necesar pentru îndeplinirea scopurilor specificate în propunere; e) precizarea în partea dispozitivă a propunerii a tuturor scopurilor în care pot fi prelucrate date cu caracter personal; f) stabilirea unei perioade de păstrare pentru categoriile relevante de date cu caracter personal în cauză sau, cel puțin, stabilirea unor criterii pentru stabilirea acestor perioade, în funcție de scopurile prelucrării; g) atribuirea clară a rolurilor diferiților actori implicați în calitate de operator, operator asociat sau persoană împuternicită de operator; h) includerea în propunere a unei descrieri extrem de detaliate a instrumentului informatic, inclusiv a rolurilor și responsabilităților în materie de protecție a datelor și a garanțiilor aplicabile relevante, în măsura în care propunerea vizează instituirea unui sistem informatic în scopul conectării bazelor de date.

Bruxelles, 11 august 2022. Wojciech Rafał WIEWIÓROWSKI

(1) COM(2022) 296 final.

(2) Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).

(3) Regulation (EU) 2018/1725 of the European Parliament and of the Council of 23 October 2018 on the protection of natural persons with regard to the processing of personal data by the Union institutions, bodies, offices and agencies and on the free movement of such data, and repealing Regulation (EC) No 45/2001 and Decision No 1247/2002/EC (JO L 295, 21.11.2018, p. 39).

(4) Regulamentul (CE) nr. 1217/2009 al Consiliului din 30 noiembrie 2009 de creare a unei rețele de colectare de date contabile agricole privind veniturile și activitatea economică a exploatațiilor agricole în Comunitatea Europeană (JO L 328, 15.12.2009, p. 27).

(5) Considerentul 4 al propunerii.